L-UE tilqa' r-rapport tal-Korp tal-Appell fit-tilwima mressqa mill-Istati Uniti dwar l-appoġġ lil Airbus. Ir-rapport jiċħad il-maġġoranza l-kbira tal-allegazzjonijiet tal-Istati Uniti li l-UE ma kinitx imxiet mas-sejbiet tad-WTO. Il-Korp tal-Appell ċaħad definittivament kull allegazzjoni tal-Istati Uniti li xi appoġġ li ngħata mill-UE huwa “ppropjbit” biċ-ċar skont ir-regoli tad-WTO. Il-Kummissarju Malmström qalet: “Illum, il-Korp tal-Appell tad-WTO, l-ogħla qorti tad-WTO, ċaħdet definittivament l-oġġezzjoni tal-Istati Uniti dwar il-biċċa l-kbira tal-appoġġ tal-UE lil Airbus, u qablet li l-UE fil-biċċa l-kbira kienet konformi mas-sejbiet oriġinali tagħha. Huwa sinifikanti li dan ċaħad il-maġġoranza l-kbira tal-allegazzjonijiet tal-Istati Uniti li dan l-appoġġ kien ta' ħsara għall-bejgħ tal-ajruplani Boeing. L-UE issa se tieħu azzjoni rapida biex tiżgura li tkun kompletament konformi mad-deċiżjoni finali tad-WTO f'din il-kawża. Barra minn hekk, nistennew b'antiċipazzjoni d-deċiżjoni li ġejja min-naħa tal-Korp tal-Appell dwar il-konformità tal-Istati Uniti mas-sejbiet tad-WTO tal-appoġġ massiv u kontinwu tal-gvern lil Boeing.” Il-Korp tal-Appell sab li l-maġġor parti tal-appoġġ li l-UE tat lil Airbus li ġie kkontestat mill-Istati Uniti kien skada fl-2011. Qatagħha li skont ir-regoli tad-WTO, l-UE mhijiex meħtieġa li tieħu xi azzjoni ulterjuri rigward appoġġ statali li ma għadux jeżisti, bħall-allegat appoġġ għall-mudelli ta' ajruplan A300, A310, A320 u A330/A340. Din id-deċiżjoni tħalli lill-UE bi ftit obbligi ta' konformità li fadal biex tiġi għalkollox konformi mar-regoli tad-WTO. Dawn huma marbutin ma' self li għandu jitħallas lura pprovdut għall-mudelli iktar reċenti A380 u A350 XWB. Ma fadalx obbligi li jirrigwardaw l-ajruplani b'korsija waħda. Barra minn hekk, il-korp tal-appell naqqas b'mod sinifikanti l-valutazzjoni tal-ħsara ekonomika li l-appoġġ tal-UE li kien fadal allegatament ikkawża lill-bejgħ ta' ajruplani ta' Boeing. L-Istati Uniti kienu ressqu 218-il allegazzjoni ta' “effetti negattivi” — bħal bejgħ mitluf — fuq Boeing b'riżultat tal-allegat appoġġ lil Airbus. Il-Korp tal-Appell ċaħad 94 % tal-allegazzjonijiet mill-Istati Uniti u aċċetta biss 14-il istanza ta' fejn l-appoġġ kien affettwa ħażin lil Boeing, li kienu relatati biss mal-appoġġ li ngħata għall-A350 XWB u l-A380. L-UE issa se tieħu azzjoni rapida biex tiġi konformi mar-regoli tad-WTO f'dak li għandu x'jaqsam mal-obbligi li fadlilha. Sfond Il-kawża oriġinali tal-Organizzazzjoni Dinjija tal-Kummerċ inbdiet fl-2004. L-Istati Uniti kkontestaw appoġġ li Franza, il-Ġermanja Spanja u r-Renju Unit taw lil Airbus għall-iżvilupp u l-produzzjoni tas-serje ta' programmi ta' ajruplani ċivili kbar tagħha. Id-WTO kienet ħadet deċiżjoni dwar il-kawża fl-2011, iżda l-Istati Uniti qiesu li l-UE, Franza ,il-Ġermanja, Spanja u r-Renju Unit kienu naqsu milli jieħdu biżżejjed passi biex jirtiraw is-sussidji għal Airbus, jew ineħħu l-impatt ekonomiku ta' dawn is-sussidji fuq Boeing. Għalhekk l-Istati Uniti ressqu proċedimenti ta' konformità kontra l-UE li oġġezzjonaw għall-isforzi Ewropej. Il-pass tal-lum jimmarka t-tmiem tal-proċedimenti ta' konformità, għax il-Korp tal-Appell huwa l-ogħla qorti tad-WTO. L-UE kienet ressqet kawża parallela kontra l-appoġġ mill-gvern tal-Istati Uniti għall-ajruplani Boeing fl-2005. F'dik il-kawża aħna wkoll qegħdin fl-istadju tal-proċeduri ta' konformità wara li l-UE argumentat quddiem id-WTO li l-Istati Uniti ma kienu għamlu l-ebda sforz biex ineħħu s-sussidji tagħhom.